Thomas Jensen (S), 2009-11-10:
Folketingets partier står ved en skillevej, når det handler om den almene sektors fremtid.
Vil Folketingets partier sikre, at vi fremover har en konkurrencedygtig almen sektor, der både løser boligsociale problemer og er en attraktiv boligform for folk med arbejde og almindelige indkomster og således udgør en vigtig del af boligforsyningen?
Eller vil Folketingets partier fortsætte nedslidningen af de fysiske omgivelser og ikke fjerne foden fra de seneste års bremsepedal for nybyggeri, så det til sidst kun er borgere uden andre muligheder, der bor i de almene boligområder, mens almindelige mennesker er henvist til det private boligmarked?
Det er det valg, vi står over for i dag.
For Socialdemokraterne er svaret klart: Vi vil styrke og udvikle den almene sektor, så en almen bolig fortsat er en attraktiv boligform for folk med almindelige indkomster.
Forudsætningen for at sikre en almen sektor i fortsat udvikling og med en blandet beboersammensætning er, at der bygges nye betalelige boliger, at den eksisterende boligmasse bliver renoveret – også energirenoveret – og at den negative spiral i de udsatte boligområder stoppes ved at igangsætte en sammenhængende og koordineret indsats over en længere årrække, der bl.a. indebærer, at der sikres finansiering af radikale fysiske omdannelser i de udsatte boligområder.
Det her beslutningsforslag er i princippet meget sympatisk ved, at de almene selskaber skal have ret til at opkøbe private ejendomme med henblik på udlejning.
Det handler om, at de almene boligforeninger skal have mulighed for at opkøbe og udleje alle de private boliger, som vi ser stå tomme, især her i hovedstadsområdet, men også i landets største byer.
Det her beslutningsforslag kunne i princippet godt være med til at løse den udfordring, som jeg var inde på før, med en blandet beboersammensætning i de områder i de største byer, hvor der er blevet bygget alt for ensidigt med private ejer- og lejeboliger.
Men som jeg læser forslaget, er det allerede muligt at gennemføre det i dag ud fra det, der hedder sideaktivitetsbekendtgørelsen for almene boliger, og det er bl.a. tidligere i år fremgået af et svar fra ministeren på et spørgsmål, som jeg stillede, og kravene herfor er så, at det er kommunalbestyrelsen, der skal godkende det, og at det inden for 10 år selvstændigt skal være økonomisk sammenhængende, altså indtægter og udgifter skal balancere.
Det er jo vigtigt, at der er krav om, at det økonomisk skal kunne hænge sammen i den enkelte boligafdeling, fordi vi skal sikre, at der ikke skabes usikkerhed om de nuværende boligafdelingers økonomiske bæredygtighed.
Det her sympatiske forslag falder desværre, når det kommer til de økonomiske realiteter, for forslaget mangler simpelt hen indhold på det økonomiske område, og der er ikke rigtig nogen finansieringsmuligheder knyttet til det.
Hvis boligforeningerne kunne købe private ejendomme f.eks. i hovedstaden til de nugældende regler for det maksimale rammebeløb, ville det alligevel ikke hænge sammen økonomisk, fordi der jo ikke ville være ydelsesstøtte og kommunal grundkapital til købet.
Uden ydelsesstøtte og grundkapital vil huslejen blive så høj, at det langtfra bliver betalelige boliger for politibetjente, pædagoger, skolelærere, sygeplejersker og mange andre med almindelige lønindtægter.
Dermed vil boligforeningerne få meget svært ved at udleje boligerne.
Et fremadrettet forslag kunne måske være, at kravet om økonomisk balance i den enkelte afdeling skulle gælde nogle flere år, måske ikke kun de 10 år, som det er i dag.
Det kunne være spændende at høre ministerens holdning til det.
Sådan som det sønderskudte boligmarked ser ud her i november 2009, er de privatejede projektlejligheder endnu ikke så billige, at de kan anskaffes for en pris inden for det gældende rammebeløb.
Selv om det her er et sympatisk forslag, håber jeg heller ikke, at de privatejede projektlejligheder bliver så billige, at de kan anskaffes for en pris inden for det gældende rammebeløb, for så er det en fremtid, der ser endnu sortere ud for privatboligmarkedet i Danmark.
Der er andre veje til at styrke den almene sektor, og dem vil Socialdemokraterne arbejde målrettet for at bruge, og det er nybyggeri, flere renoveringer og en mere sammenhængende indsats i de udsatte boligområder.
Ud fra en samlet vurdering kan Socialdemokraterne ikke støtte lovforslaget, selv om vi finder det meget sympatisk.